এর আগে ১২২ রানে ৩ উইকেট হারানোর পর বাংলাদেশকে ভালোভাবেই এগিয়ে নিচ্ছিলেন সাব্বির রহমান ও মুশফিক। কিন্তু অর্ধশতক থেকে এক রান দূরে থাকতে আউট হয়ে গেছেন সাব্বির। আদিল রশিদের বলে কট বিহাইন্ড হওয়ার আগে তাঁর ব্যাট থেকে এসেছে ৪৯ রান। তিন ওভার পর ফিরেছেন সাকিব আল হাসানও। মইন আলীর বল খেলতে গিয়ে একটু বাইরে বেরিয়ে এসেছিলেন বিশ্বের অন্যতম সেরা অলরাউন্ডার। বল ব্যাটকে ফাঁকি দিয়ে, উইকেটরক্ষক জস বাটলারের গ্লাভসে লেগে ফেলে দিয়েছেন বেল। শুরু থেকেই নড়বড়ে সাকিবের ব্যাট থেকে এসেছে মাত্র ৪ রান। আগের ম্যাচে বাংলাদেশের জয়ে ভালো অবদান রাখা নাসিরের অবদানও ৪ রান। চার উইকেট নেওয়া রশিদের বলে মিডউইকেটে ক্যাচ দিয়ে ফিরেছেন তিনি।